**Timothy "Tim" Lennart Kopra** (s. 9. huhtikuuta 1963 Austin, Texas, Yhdysvallat) on yhdysvaltalainen astronautti ja Yhdysvaltain maavoimien eversti. Hän palveli 3. panssaridivisioonan mukana Persianlahden sodassa. NASA:n palvelukseen hän siirtyi vuonna 1998 ja tuli valituksi astronauttikoulutukseen kaksi vuotta myöhemmin. Hänet valittiin lentoinsinööriksi Kansainvälisen avaruusaseman Retkikunta 20:n toiseen osaan.

Kopran isoäiti on kotoisin Helsingistä. Kopran suku on kotoisin Karjalan Valkjärveltä, josta Timothy Kopran isoisä Antti lähti 1910 Amerikkaan. Timothyn isä tohtori Lennart Kopra puhui vielä sujuvasti suomea, mutta kielitaito ei periytynyt hänen pojalleen. Kopra on kuitenkin sanonut olevansa ylpeä suomalaisista juuristaan ja on vieraillut Suomessa kerran sukunsa yhteisessä tapaamisessa. Kopra on naimisissa kentuckylaisen Dawn Kaye Lehmanin kanssa. Heillä on kaksi lasta. 

Kopra pääsi onnistuneesti lähtemään avaruuteen 16. heinäkuuta 2009 avaruussukkula Endeavourin lennolla STS-127, kun lentoa oli sitä ennen siirretty viidesti teknisten ongelmien ja sään vuoksi. Kopra osallistui 18. heinäkuuta ensimmäiselle avaruuskävelylleen, joka kesti viisi ja puoli tuntia. Hänellä oli avaruuslennollaan mukanaan suomalainen muistoesine, Kalevala-mitali, joka kuuluu Rahapajan lyömään Sydämeltään suomalainen -mitalisarjaan. Kopra soitti avaruudesta videopuhelun presidentti Tarja Haloselle Kultarantaan 3. elokuuta 2009. Kopra palasi maahan avaruussukkula Discoveryn mukana 12. syyskuuta 2009 lennolla STS-128 Nicole Stottin korvatessa hänet avaruusasemalla.

Kopran oli tarkoitus lentää avaruuteen uudestaan NASAn avaruussukkulalennolla STS-133 helmikuussa 2011, mutta hän loukkaantui polkupyöräonnettomuudessa 15. tammikuuta 2011 ja hänen tilalleen lennolle valittiin toinen astronautti, Stephen Bowen. Kopra uskoo myös miehitetyn Mars-lennon toteutuvan tekniikan kehityttyä riittävästi.

Kopra lensi Tim Peaken ja Juri Malentšenkon kanssa Sojuzilla Kansainväliselle avaruusasemalle 15. joulukuuta 2015 ja palasi takaisin maahan 18. kesäkuuta 2016.

Kopra ensimmäisellä avaruuskävelyllään Endeavourin rahtitilassa 18.7.2009 (iso kuva)

Lähteet
-------

1. 1 2  Astronaut Biography: Timothy Kopra *spacefacts.de*. Viitattu 30. syyskuuta 2009 (englanniksi)
2. 1 2  Presidentti Halonen sai puhelun avaruudesta *Yle Uutiset*.  3.8.2009. Viitattu 19.4.2022.
3. ↑  In memoriam: Lennart Lauri Kopra  7.12.1999. University of Texas. Viitattu 8.5.2014. (englanniksi)
4. ↑  Endeavourin miehistö aloitti ensimmäisen avaruuskävelyn *HS.fi*.  18.7.2009.  Arkistoitu 8.5.2014. Viitattu 8.5.2014.
5. ↑  Endeavourin miehistö teki onnistuneen avaruuskävelyn *Yle Uutiset*.  19.7.2009. Viitattu 8.5.2014.
6. ↑  Tim Kopra palaa Maahan avaruudesta suunniteltua aiemmin *HS.fi*.  23.8.2009.  Arkistoitu 8.5.2014. Viitattu 8.5.2014.
7. ↑  Avaruussukkula laskeutui varalaskupaikalle Kaliforniaan *Yle Uutiset*.  12.9.2009. Viitattu 8.5.2014.
8. ↑  Sisunautin paluu: Discovery laskeutui maahan *Iltasanomat.fi*.  12.9.2009. Viitattu 8.5.2014.
9. ↑  NASA: NASA Assigns Crew for Final Scheduled Space Shuttle Mission (Arkistoitu – Internet Archive) Viitattu 30. syyskuuta 2009 (englanniksi)
10. ↑
11. ↑  Loukkaantuneen Timothy Kopran tilalle toinen astronautti *hs.fi*.  19.1.2011. Helsingin Sanomat.  Arkistoitu 22.1.2011. Viitattu 20.1.2011.
12. ↑  "Sisunautti" haaveilee uudesta Suomen-matkasta mtv3.fi 1.11.2009. Viitattu 1.11.2009.
13. ↑  Sisunautti Tim Kopra palasi Maahan *www.iltalehti.fi*. Viitattu 19.6.2016. fi-FI

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Kopran avaruuskävely**.
* Timothy L. Kopran NASAn elämäkerta (englanniksi)
* Timothy Kopran haastattelu ennen avaruuslentoa (englanniksi)
* Kolmannen polven amerikansiirtolainen
* Sisunautti ei pääse vielä avaruuteen
* Spacefacts biography of Timothy L. Kopra (englanniksi)
* Ylen Elävä arkisto: Sisunautti soitti Haloselle (3.8.2009)